

**LJETNA ŠKOLA 2015.**

**(SUMMER SCHOOL, SUMMER TERM)**

Na osnovu saglasnosti Ministarstva za obrazovanje i nauku i mlade Kantona Sarajevo, broj: 11-05-38-19086-1/13 od 08. 07. 2013. godine, i iskazanog interesa studenata, Ekonomski fakultet Univerziteta u Sarajevu u vrijeme ljetnog odmora organizuje Ljetnu školu koja bi predstavljala pripremu za savladavanje nesavladane nastavne materije bez dodatnog ispitnog roka.

Ljetna škola nije dodatni (socijalni) ispitni rok, niti ima karakter instruktivne nastave, već podrazumijeva izvođenje nastavnih sadržaja kao i u redovnom semestru, prema pravilima datim u silabusu predmeta. Izvođenje nastave u okviru ljetne škole podrazumijeva savladavanje prethodno nesavladane nastavne materije predviđenih silabusom, bez finalnog ispita. Trajanje nastave podrazumijeva 50% od ukupnog fonda sati, uz kondenzovani oblik izvođenja svih predviđenih oblika nastavnog procesa. Student u toku Ljetne škole može pohađati maksimalno dva predmeta, uz napomenu da se istovremeno ne mogu uzeti dva predmeta od kojih je jedan preduslov drugom (što je određeno nastavnim planom i programom studija).

Na Ljetnoj školi će se izvoditi in class nastava za predmete I i II ciklusa za koje se prijavi minimalno 40 studenata, što vrijedi za sva tri odsjeka (E, M, VPŠ). Za predmete za koje se prijavi manji broj studenata nastava će se izvoditi on line.

Student može prijaviti predmet, slušati ga i polagati kod nastavnika zaduženog za Ljetnu školu, bez obzira na raspored nastavnika po linijama koji je bio u redovnom semestru. Rukovodioci katedri su odgovorni za određivanje nastavnika i saradnika koji će izvoditi nastavu (ukoliko odredjeni predmet u redovnom semestru predaje više nastavnika), s tim da je moguće da jedan predmet izvodi i više nastavnika.

U toku Ljetne škole vrijede ista pravila studiranja kao i u redovnim semestrima.

Student kroz Ljetnu školu može **pohađati nastavu** **iz dva predmeta za koje se nastava izvodi in class i jedan predmet za koje se nastava izvodi on line ili jedan predmet za koje se nastava izvodi in class i dva predmeta za koje se nastava izvodi on line**, s tim da mora voditi računa o položenim preduslovnim predmetima.

Cijena po predmetu je:

* za studente Ekonomskog fakulteta u Sarajevu – 200 KM
* za studente sa ostalih univerziteta iz BIH – 300 KM
* za ino-studente – 250 EUR